Diari Oficial de la Generalitat Valenciana


Sumari del DOGV 7080, del 01-08-2013 (2013/7298)

RESOLUCIÓ de 4 de juliol de 2013, de la Subdirecció General de Relacions Laborals, per la qual es disposa el registre i publicació de l'Acord de la Comissió d'Aplicació i Seguiment de l'Acord sobre les Relacions Laborals i la Negociació Col·lectiva de la Comunitat Valenciana sobre el Compromís d'Actuació en Matèria d'Ultraactivitat (codi 34093795650334).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7080

Data del DOGV
:   01-08-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7298


Data del document
:   04-07-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 4 de juliol de 2013, de la Subdirecció General de Relacions Laborals, per la qual es disposa el registre i publicació de l'Acord de la Comissió d'Aplicació i Seguiment de l'Acord sobre les Relacions Laborals i la Negociació Col·lectiva de la Comunitat Valenciana sobre el Compromís d'Actuació en Matèria d'Ultraactivitat (codi 79071846016545). [2013/7298]  
Vist el text de l'Acord de la Comissió d'Aplicació i Seguiment de l'Acord sobre les Relacions Laborals i la Negociació Col·lectiva de la Comunitat Valenciana sobre el Compromís d'Actuació en Matèria d'Ultraactivitat, subscrit per la Confederació d'Organitzacions Empresarials de la Comunitat Valenciana (CIERVAL), la Confederació Sindical de Comissions Obreres del País Valencià (CCOO PV) i la Unió General de Treballadors del País Valencià (UGT PV), en la seua condició d'agents socials i econòmics més representatius, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març; el Text Refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora i depòsit del text de l'acord.  
  
Segon  
Disposar la seua publicació en el Diari Oficial de la Comunitat Valenciana.  
  
València, 7 de juliol de 2013.- El subdirector general de Relacions Laborals: Reyes Maximiliano Coronado Coronado.  
  
  
  
ACORD DE LA COMISSIÓ D'APLICACIÓ I SEGUIMENT DE L'ACORD SOBRE LES RELACIONS LABORALS I LA NEGOCIACIÓ COL·LECTIVA DE LA COMUNITAT VALENCIANA  
  
COMPROMÍS D'ACTUACIÓ EN MATÈRIA D'ULTRAACTIVITAT  
  
Les organitzacions empresarials i sindicals més representatives de la Comunitat Valenciana van firmar, el 9 de febrer de 2012, l'Acord sobre les Relacions Laborals i la Negociació Col'lectiva de la Comunitat Valenciana (ARLNC). En el mencionat document, CIERVAL, UGT-PV i CCOO-PV impulsaven la modernització i la millora de la negociació col'lectiva en el marc del diàleg i la concertació social. Diàleg social que tan necessari s'ha manifestat per a un adequat desenrotllament de les relacions laborals.  
L'Acord de febrer de 2012 feia seu, adaptant-lo a les seues necessitats en l'àmbit de la Comunitat Valenciana, el Segon Acord per a l'Ocupació i la Negociació Col'lectiva subscrit per CEOE, CEPYME CCOO i UGT al gener de 2012 (II AENC).  
En els esmentats acords, i des de sempre, ha sigut i és una aposta de les organitzacions empresarials i sindicals més representatives de la Comunitat Valenciana l'enfortiment del nostre sistema autònom de solució de conflictes articulat a través del Tribunal d'Arbitratge Laboral. Amb especial èmfasi en la promoció i bon ús de la institució de l'arbitratge voluntari com a procediment idoni per a resoldre dissensos en matèries vinculades a la negociació col'lectiva.  
Les parts firmants coincidixen a reconéixer la transcendència de la negociació col'lectiva per a l'activitat econòmica de la Comunitat, per a la competitivitat de les empreses i l'estabilitat en l'ocupació.  
Partint de l'acord adoptat per la Comissió de Seguiment del II AENC sobre Ultraactivitat dels Convenis Col'lectius, i en consonància amb les facultats que la Comissió d'Aplicació i Seguiment de l'ARLNC tenen en matèries rellevants per a la negociació col'lectiva, les parts firmants subscriuen el compromís següent, que tindrà naturalesa obligacional:  
  
Primer. Les organitzacions sindicals i empresarials més representatives de la Comunitat Valenciana aposten per mantindre un marc de regulació estable i un clima de negociació propici, tal com s'arreplega en l'Acord firmat el 9 de febrer de 2012, destacant la importància de la negociació col'lectiva sectorial d'àmbit provincial, autonòmic i estatal.  
  
  
Segon. Les organitzacions firmants exhorten les parts negociadores a la renovació i actualització dels convenis, per a afavorir la competitivitat de les empreses i l'estabilitat en l'ocupació dels treballadors, respectant bàsicament l'autonomia de la voluntat de les unitats de negociació i possibilitant la continuïtat de les mencionades unitats, i per a això prevaldrà la bona fe negocial.  
En particular, fan una menció expressa a l'enriquiment dels continguts normatius dels convenis, ressaltant la importància de matèries com la flexibilitat interna, a fi de dotar l'empresa de capacitat d'adaptació als requeriments del mercat, de manera que s'afavorisca la millora de la seua competitivitat i l'estabilitat en l'ocupació.  
  
Tercer. Es recomana a les parts agilitzar i intensificar els processos negociadors en curs a fi de propiciar l'acord abans del terme legal de vigència dels convenis.  
  
Quart. S'exhorta les parts que abans de la finalització del període d'ultraactivitat legal o pactat adquirisquen el compromís de seguir el procés de negociació, i es garantix durant la nova duració mútuament acordada del mencionat procés el manteniment del conveni vençut.  
  
  
Quint. Qualsevol de les parts podrà decidir que la negociació està esgotada i instar la mediació obligatòria o l'arbitratge voluntari davant del Tribunal d'Arbitratge Laboral, o en el supòsit de convenis que excedisquen l'àmbit territorial de la Comunitat Valenciana, davant de l'AVENC. Respecte als convenis denunciats amb anterioritat al mes de juliol del passat any, i que encara no n'hagen aconseguit acord de renovació o acord segons el que establix el punt anterior, es recomana acudir als procediments de solució autònoma de conflictes de manera immediata.  
  
Sext. Finalment, les parts firmants del present compromís aposten per la racionalització de l'estructura, els continguts i les unitats de negociació a la Comunitat Valenciana, per a la qual cosa es comprometen a realitzar, en el marc de la Comissió d'Aplicació i Seguiment de l'ARLNC, un diagnòstic conjunt que permeta la posterior adopció de mesures que contribuïsquen a la seua millora.  
  
València, 20 de juny de 2013  
  
Paco Molina Balaguer  
CS CCOO PV  
  
José Vicente González Pérez  
CIERVAL  
  
Conrado Hernández Mas  
UGT PV